b'\n_START_ARTICLE_\nAlfredas Romeris\n_START_PARAGRAPH_\nAlfredas Izidorius Romeris (vok. Alfred Isidor R\xc3\xb6mer, lenk. Alfred Izydor R\xc3\xb6mer; 1832 m. baland\xc5\xbeio 4 d. Vilniuje \xe2\x80\x93 1897 m. sausio 24 d. Karolinove, palaidotas Trak\xc5\xb3 ba\xc5\xbeny\xc4\x8dios r\xc5\xabsyje) \xe2\x80\x93 Lietuvos tapytojas ir skulptorius medalininkas.\n_START_SECTION_\nBiografija\n_START_PARAGRAPH_\nKil\xc4\x99s i\xc5\xa1 vokie\xc4\x8di\xc5\xb3 kilm\xc4\x97s graf\xc5\xb3 gimin\xc4\x97s. 1845\xe2\x80\x931850 m. mok\xc4\x97si Vilniaus bajor\xc5\xb3 institute. Pirmuoju dail\xc4\x97s mokytoju jam buvo t\xc4\x97vas Edvardas Jonas Romeris, v\xc4\x97liau tobulinosi pas \xc5\xbeinom\xc4\x85 tapytoj\xc4\x85 Kanut\xc4\x85 Ruseck\xc4\x85. Dalyvavo 1863 m. sukilime, buvo suimtas ir du metus kalintas Dinaburgo tvirtov\xc4\x97s kal\xc4\x97jime. \xc5\xa0eimai priklaus\xc4\x99 dvarai buvo priverstinai i\xc5\xa1parduoti, pats Alfredas Romeris tur\xc4\x97jo emigruoti \xc4\xaf Pranc\xc5\xabzij\xc4\x85. Pary\xc5\xbeiuje mok\xc4\x97si pas Anton\xc4\xaf Ole\xc5\xa1\xc4\x8dinsk\xc4\xaf ir Leon\xc4\x85 Bonnat\xc4\x85, v\xc4\x97liau studijavo Miuncheno dail\xc4\x97s akademijoje. 1874 m. ved\xc4\x97 Vand\xc4\x85 Sulistrovsk\xc4\x85, \xc5\xa1eima \xc4\xafsik\xc5\xabr\xc4\x97 Karolinovo dvare (dab. Baltarusija), retkar\xc4\x8diais gyvendavo Kriaunuose, Krokuvoje ir Vilniuje. Pastarajame mieste 1875 m. gim\xc4\x97 dukt\xc4\x97 Elena Antanina Rachel\xc4\x97, v\xc4\x97liau tapusia \xc5\xbeinoma literate ir \xc5\xbeurnaliste Helena Romer\xe2\x80\x93Ochenkovska. _NEWLINE_Alfredas Romeris daugiausiai dirbo portret\xc5\xb3 srityje, bet gars\xc4\x97jo savo tapybos darbais ir religine tematika. \xc5\xbdinomi jo paveikslas \xe2\x80\x9eJ\xc4\x97zus ir na\xc5\xa1lait\xc4\x97\xe2\x80\x9c (Kamoj\xc5\xb3 ba\xc5\xbeny\xc4\x8dia), taip pat \xe2\x80\x9eDievo Motina su Vaikeliu\xe2\x80\x9c bei \xe2\x80\x9e\xc5\xa0ven\xc4\x8diausiosios Dievo Gimdytojos \xc4\x96mimas \xc4\xaf dang\xc5\xb3\xe2\x80\x9c (abu Pinsko ba\xc5\xbeny\xc4\x8dioje). Obeli\xc5\xb3 ba\xc5\xbeny\xc4\x8dios altoriuje yra jo tapyto \xc5\xa0v.Onos paveikslo kopija.  XIX a. pab. A. Romeris pie\xc5\xa1\xc4\x97 medinius lietuvi\xc5\xa1kus kry\xc5\xbeius, suk\xc5\xabr\xc4\x97 \xc5\xbdemai\xc4\x8di\xc5\xb3 vyskupo Aleksandro Bersenevi\xc4\x8diaus ir Vilniaus vyskupo Karolio II Hrinevskio skulpt\xc5\xabrinius medalionus. _NEWLINE_Prie\xc5\xa1 pat Antr\xc4\x85j\xc4\xaf pasaulin\xc4\xaf kar\xc4\x85 dailininko k\xc5\xabrybinis palikimas su archyvu buvo perduotas tuometinei Vrublevski\xc5\xb3 bibliotekai, pokaryje dal\xc4\xaf paveiksl\xc5\xb3 ir skulpt\xc5\xabr\xc5\xb3 per\xc4\x97m\xc4\x97 Lietuvos dail\xc4\x97s ir Nacionalinis muziejai. Ant namo Vilniuje, Bok\xc5\xa1to g. 10 atidengta menininkui skirta memorialin\xc4\x97 lenta.'